b'\n_START_ARTICLE_\nBilu\n_START_PARAGRAPH_\nBilu (hebr. \xd7\x91\xd7\x99\xd7\x9c"\xd7\x95\xe2\x80\x8e, akronim iz Izaijeve knjige 2,5: Beit Ya\'akov Lekhu Ve-nelkha, v prevodu:\xc2\xa0\xc2\xbbHi\xc5\xa1a Jakobova, pridite, hod\xc3\xadmo\xc2\xab) je bila skupina judovskih \xc5\xa1tudentov idealistov iz Harkova v Rusiji. Skupina si je prizadevala ustanoviti judovska naselja na ozemlju starodavnega Izraela s politi\xc4\x8dnim namenom ponovne pridobitve Izraela in ponovne vzpostavitve judovske dr\xc5\xbeave na tem ozemlju. Leta 1881 je za\xc4\x8dela po\xc5\xa1iljati judovske naseljence v Palestino. S tem se za\xc4\x8dne prva alija (imigracija Judov v Palestino). Eden od teh \xc5\xa1tudentov je bil tudi Naaman Belkind, \xc4\x8dlan vohunske zdru\xc5\xbebe Nili._NEWLINE_Val pogromov v letih od 1881 do 1884 in antisemitske majevske uredbe, ki jih je izdal 15. maja 1882 ruski car Aleksander, sicer kot za\xc4\x8dasne, a so se obdr\xc5\xbeale ve\xc4\x8d kot trideset let, so botrovali masovni emigraciji Judov iz Ruskega carstva. Med letoma 1880 in 1920 je Rusijo tako zapustilo ve\xc4\x8d kot dva milijona Judov. Ve\xc4\x8dina se je izselila v ZDA, nekateri pa so se odlo\xc4\x8dili za t. i. alijo, tj. za izselitev na ozemlje starodavnega Izraela._NEWLINE_Prvo skupino Biluja je sestavljalo \xc5\xa1tirinajst nekdanjih \xc5\xa1tudentov iz Harkova. Ti so v Palestino prispeli julija 1882, in sicer v provinco, ki je tedaj spadala pod Osmansko cesarstvo, v starodavni zgodovini pa je bila del judovske domovine. \xc5\xa0e istega meseca so se pridru\xc5\xbeili gibanju Hovevei Zion (\'tisti, ki ljubijo Sion\')in skupaj so v arabski vasici Eyun Kara kupili ozemlje, kjer so ustanovili kmetijsko zadrugo \xe2\x80\x93 naselje Rishon LeZion. Zaradi pomanjkanja sladke vode jih je pestila lakota, zato jih je \xc4\x8dez nekaj mesecev ve\xc4\x8dina od\xc5\xa1la._NEWLINE_Po pomo\xc4\x8d so se obrnili na barona Edmonda de Rothschilda. Ta je preskrbel finan\xc4\x8dna sredstva za namene vinogradni\xc5\xa1tva v Palestini. Leta 1886 so v Rishon LeZionu stekla gradbena dela. Naselbina je s\xc4\x8dasoma postala uspe\xc5\xa1na izvoznica vina._NEWLINE_Po navedbah Brockhaus and Efron Encyclopedic Dictionary je regija samo leta 1895 izvozila za 277.000 frankov vina in konjaka._NEWLINE_Z Rothschildovo pomo\xc4\x8djo je skupina Bilu ustanovila tudi naselje Zikhron Ya\'aqov. Osem \xc4\x8dlanov skupine Bilu je leta 1884 dobilo zemljo v Gederi.'